Papersnake/gushiwen huggingface dataset:
上浙东帅王尚书
曾丰（宋代）

太古牺娲氏，创为琴与笙。
氤氲弸混沌，噢咻擘冥茎。
合气归三律，分音丽五行。
未歌先协律，无韵不成声。
曲度初焉{左寸右刂}，诗机寝以萌。
朝廷风化洽，里巷颂声盈。
玄鸟三夫倡，卿云百辟赓。
口姑随所发，心自得其平。
三代德为政，四诗词见情。
揫收归礼义，点检中章程。
传久宁无杂，删多亦已精。
王通续似赘，束晳补疑赢。
圣事难为僭，时名可与争。
遒人中旷绝，乐府四纷更。
体变从苏李，枝分入逊铿。
舂容七字律，挺拔五言城。
老杜收全气，新功集大成。
统经唐末乱，派转国初清。
欧定圣俞价，苏成山谷名。
江西容入社，天下指为荣。
顾我耽余习，如今费半生。
闲中无益作，醉里不平鸣。
改罢令儿诵，吟成唤客评。
槁肝随血呕，枵腹欠书撑。
乱稿囊成瘿，狂题壁被黥。
扪心终鹿鹿，掩俗强铮铮。
要得谁然否，能为我重轻。
宗风晋王导，诗学汉匡衡。
废食毛锥子，忘年墨客卿。
风骚潜出入，古律恣纵横。
造化随机掇，江山与笔撄。
千年传有嫡，四海敌园勍。
妙韵敺三籁，徽音逼六{径彳换音}。
何当被金石，直可荐宗祊。
宿杰饶先驾，新英听主盟。
闻韶醒耳阏，慕蔺倒心旌。
伛偻循涯进，殷勤曳屣迎。
观天醯瓮坐，持斧郢门呈。
鱼未经烧尾，龙犹要点睛。
金篦轻发膜，银海骤增明。
肯作招风木，甘为附骥虻。
龙门难得到，玉府不妨倾。
津梁方丈
郭祥正（宋代）

转山楼阁路相通，屡得分经丈室中。六入循元无重浊，三缘故断出樊笼。
自蜀江至洞庭湖口，有感而作
白居易（唐代）

江从西南来，浩浩无旦夕。
长波逐若泻，连山凿如劈。
千年不壅溃，万姓无垫溺。
不尔民为鱼，大哉禹之绩。
导岷既艰远，距海无咫尺。
胡为不讫功，余水斯委积？
洞庭与青草，大小两相敌。
混合万丈深，淼茫千里白。
每岁秋夏时，浩大吞七泽。
水族窟穴多，农人土地窄。
我今尚嗟叹，禹岂不爱惜？
邈未究其由，想古观遗迹。
疑此苗人顽，恃险不终役。
帝亦无奈何，留患与今昔。
水流天地内，如身有血脉。
滞则为疽疣，治之在针石。
安得禹复生，为唐水官伯？
手提倚天剑，重来亲指画。
疏流似剪纸，决壅同裂帛。
渗作膏腴田，踏平鱼鳖宅。
龙宫变闾里，水府生禾麦。
坐添百万户，书我司徒籍。
和王仲弓雪中怀友之什 其二
苏过（宋代）

我非淳于狂，君勿怖烛灭。时能啜少醴，谁为穆生设。

明窗坐弈棋，聊以寄怡悦。胜固无所争，败亦何足雪。
春申涧
邹嘉升（清代）

吟社抛荒遍草莱，常留瀑布怒涛豗。探源直上层峦去，寻径遥看曲水来。

草尽云根飞野马，山空地底走晴雷。游人载酒临流赏，应酹黄公一巨罍。
醉中偶作呈鲁望
皮日休（唐代）

谿云涧鸟本吾侪，刚为浮名事事乖。十里寻山为思役，

五更看月是情差。分将吟咏华双鬓，力以壶觞固百骸。

争得草堂归卧去，共君同作太常斋。
岳州别赵国公王十一琚入朝
张说（唐代）

昔滥貂蝉长，同承雨露霏。今参鱼鳖守，望美洞庭归。

浦树悬秋影，江云烧落辉。离魂似征帆，恒往帝乡飞。
和裴少府怀京兄弟
皎然（唐代）

宦游三楚外，家在五陵原。凉夜多归梦，秋风满故园。

北书无远信，西候独伤魂。空念青门别，殷勤岐路言。
三戒
柳宗元（唐代）

吾恒恶世之人，不知推己之本，而乘物以逞，或依势以干非其类，出技以怒强，窃时以肆暴，然卒迨于祸。有客谈麋、驴、鼠三物，似其事，作《三戒》。

临江之麋

临江之人畋，得麋麑，畜之。入门，群犬垂涎，扬尾皆来。其人怒，怛之。自是日抱就犬，习示之，使勿动，稍使与之戏。积久，犬皆如人意。麋麑稍大，忘己之麋也，以为犬良我友，抵触偃仆，益狎。犬畏主人，与之俯仰甚善，然时啖其舌。

三年，麋出门，见外犬在道甚众，走欲与为戏。外犬见而喜且怒，共杀食之，狼藉道上，麋至死不悟。

黔之驴

黔无驴，有好事者船载以入，至则无可用，放之山下。虎见之，庞然大物也，以为神。蔽林间窥之，稍出近之，慭慭然，莫相知。

他日，驴一鸣，虎大骇，远遁，以为且噬己也，甚恐。然往来视之，觉无异能者。益习其声，又近出前后，终不敢搏。稍近益狎，荡倚冲冒，驴不胜怒，蹄之。虎因喜，计之曰：“技止此耳！”因跳踉大㘎，断其喉，尽其肉，乃去。

噫！形之庞也类有德，声之宏也类有能，向不出其技，虎虽猛，疑畏，卒不敢取；今若是焉，悲夫！

永某氏之鼠

永有某氏者，畏日，拘忌异甚。以为己生岁直子；鼠，子神也，因爱鼠，不畜猫犬，禁僮勿击鼠。仓廪庖厨，悉以恣鼠，不问。

由是鼠相告，皆来某氏，饱食而无祸。某氏室无完器，椸无完衣，饮食大率鼠之馀也。昼累累与人兼行，夜则窃啮斗暴，其声万状，不可以寝，终不厌。

数岁，某氏徙居他州；后人来居，鼠为态如故。其人曰：“是阴类，恶物也，盗暴尤甚。且何以至是乎哉？”假五六猫，阖门撤瓦灌穴，购僮罗捕之，杀鼠如丘，弃之隐处，臭数月乃已。

呜呼！彼以其饱食无祸为可恒也哉！
客中与友人言别
金涓（元代）

同是婺中人，情亲若弟兄。客边今识面，诗上已闻名。

驿柳分春远，山花照晚明。相逢即相别，流水几多情。
赠范伯履承奉二子
释德洪（宋代）

大范风月湖，小范烟雨柳。清明与秀彻，风度随付受。

醉阑看落笔，已觉风助肘。声名定追寻，公卿在怀袖。

江湖方纵浪，第未一唾手。乃公干国器，谠论在人口。

谪居长闭门，药方曾校否。著书亦细事，用舍付杯酒。

君看雨园鸠，雨晴定呼旧。
三山卜居今三十有三年矣屋陋甚而地有余数世
陆游（宋代）

再见封侯未为快，一掷成卢安用再？世间得意固多矣，堪笑穷用事常败。
我生出仕四十年，寸进恰如船上埭。
即今卧病茅檐里，回首穷通竟何在！荆山之下玉抵鹊，两京春齐论斤卖。
苏秦煌煌佩六印，尼父栖栖厄陈蔡。
玄保美官辄见思，东野出门常有碍。
躬耕至老岂不佳，子孙当以吾为戒。
题灵壁兰皋张氏园亭
王安礼（宋代）

池塘脉脉春泉动，亭馆阴阴夏木凉。砌叶乱风摇月色，檐枝留雪宿年芳。

四时气象谁长见，一夜追游我太忙。从此与君携酒后，梦魂应不隔沧浪。
游西江
张志规（明代）

城南昨夜挂孤帆，上客凌风到此湾。春早垄头耕犊急，云迟舟此引鸥閒。

覆杯虚我赊荒店，院柳牵人未解颜。墙外一枝花色好，江头清兴谢公山。
偈
杨杰（宋代）

男大须婚，女长须嫁。讨甚闲工夫，更说无生话。
宿仙游寺望月生峰
薛能（唐代）

公门身入洞门行，出阱离笼似有情。

僧语夜凉云树黑，月生峰上月初生。
次山房韵古意四首
何梦桂（宋代）

佳人藐中洲，倚竹翠袖寒。
捐玦属蹇修，脉脉一水间。
夜半下云属，逸驾炊可攀。
结言水为好，矢报念急难。
君有金错刀，我愧白玉盘。
终然盐梅心，死不易咸酸。
往事化蜩翼，徂生遗鼠肝。
永言岁寒心，寤擗长起叹。
三月十日流杯亭
李商隐（唐代）

身属中军少得归，木兰花尽失春期。

偷随柳絮到城外，行过水西闻子规。
张谷田舍
储光羲（唐代）

县官清且俭，深谷有人家。
一径入寒竹，小桥穿野花。
碓喧春涧满，梯倚绿桑斜。
自说年来稔，前村酒可赊。
吴江夜泊
俞德邻（宋代）

扁舟渺何之，汹汹吴江水。走马见新堤，垂虹失旧址。

战艘列旌旗，随风纷旖旎。须臾暝色至，悲笳数声起。

椎髻黄须儿，臂枪挟弧矢。篙夫趣登舟，掩篷不敢视。

但闻深夜中，刁斗鸣不已。及明问前途，山长川瀰瀰。

我生苦漂零，十载行万里。焉知及兹晨，忧伤泪如洗。
如梦令
仇远（元代）

听尽西窗风雨。又听东邻砧杵。犹自立危阑，阑外青山无语。何处。何处。一树乱鸦啼暮。
杂诗（五首）
童冀（明代）

劳生无百年，知止乃逸豫。
尺鷃聊自足，云鹏谩高翥。
所以邴曼容，位高即免去。
富贵岂不怀，能不为身虑。
君看嗜利徒，末路竟何如。
驱车下峻坂，中路安得住。
康庄苟弗慎，宁非覆车处。
保生良有道，至要在戒惧。¤
幸梨园亭观打球应制（一作梨园亭子侍宴应制）
崔湜（唐代）

年光陌上发，香辇禁中游。草绿鸳鸯殿，花明翡翠楼。

宝杯承露酌，仙管杂风流。今日陪欢豫，皇恩不可酬。
决囚灯
曾极（宋代）

五详三覆始施刑，明灭兰膏岂足凭。
可惜当年杀严续，无人为益决囚灯。
示梅山宁老二首
赵蕃（宋代）

梅山不见梅夫子，宗派仍亡宗上人。
梅句不刊宗有集，山应生喜亦生嗔。
自天平游灵岩次胡古愚韵
钱良右（元代）

我乡本泽国，近郭惟西丘。群山青更□，太湖限洪流。

咫尺可登览，道路若阻修。年来岂无缘，岁月成再游。

深山多白云，长松交翠虬。灵泉发不竭，一窦穿岩幽。

涵空倚山阁，物色纷入眸。天水永无际，坐觉身世浮。

携尊相与酌，洗我今古愁。回首卧云地，老屋苔雨秋。

兹行真胜集，言归仍少留。座有词林客，功名尚黑头。

倡酬纪所历，宴笑迟回舟。
某窃慕东坡以铁拄杖为乐全生日之寿今以大铜
陈与义（宋代）

不与观音伴柳枝，要令奇相解公颐。
会逢白氏编书日，犹梦陶家貯粟时。
安用作盘供歃血，也胜为钵困催诗。
千年秀结重重绿，长映先生鬓与眉。
对雪呈仲车
张耒（宋代）

学堂岁暮无来客，残雪漫漫风猎猎。
当庭古柳三四枝，老翁携猎收残叶。
二年闲散百事慵，饥寒不自勤锄锸。
囊空甑倒谁复救，典衣买酒将空箧。
人间万事苦难齐，以醉驱愁最奇捷。
丈夫未死谁能测，幽忧何自同儿妾。
饮酣耳热诗兴豪，直上虚空恣凌蹑。
饥喉冻噤谁与解，正藉醺酣得嚅嗫。
少年举白未尝辞，渐老深杯见还怯。
何当共有种秫田，免向官垆走书帖。
大阅
师严（宋代）

长江天设险，荆州国西门。
幕前杖斧钺，赫赫齐晋尊。
熊罴在掌握，百万不敢喧。
固列崖峤立，动色虹蜺翻。
虽云上将猷，亦是明主恩。
高秋鼓角壮，惨澹伤精魂。
山南正困戹齿落，万事已矣秋风生。
唐宣宗饵药
金朋说（宋代）

长生妄诞诳愚言，覆辙前途不自悛。
若饵金丹人不死，北邙青冢尽神仙。
刘松年山居图
唐肃（宋代）

曾逐大茅君，峰头卧古云。
鸟青呼作使，鹤白养成群。
客较丹砂法，童窥玉券文。
近来烟火断，花气作垆熏。
菩萨蛮

舒亶（宋代）

绿窗酒醒春如梦。小池犹见红云动。露湿井干桐。翠阴生细风。

雨过芳塘净。清昼闲中永。门外立双旌。隔花闻笑声。
维扬送汪东在之汉上
高炳（清代）

海门回首白云封，飘瞥烟峦几万重。山到小孤都划断，江当大别更相逢。

珠宫北上倾三岛，铜鼓南来震九峰。却笑乘槎推博望，祇携身毒一枝筇。
颂云门九九八十一 其二
释重显（宋代）

九九八十一，大勋不竖赏。若谓无詨讹，金刚曾合掌。
次韵胡邦衡秘监
范成大（宋代）

斯言向来立，千古敢疵瑕。
有命孤蓬转，何心劲箭加。
人穷名满世，天定客还家。
回首冥恩怨，虚空不著花。
杂曲歌辞。行路难五首
贺兰进明（唐代）

君不见岩下井，百尺不及泉。君不见山上蒿，

数寸凌云烟。人生相命亦如此，何苦太息自忧煎。

但愿亲友长含笑，相逢莫吝杖头钱。寒夜邀欢须秉烛，

岂得空思花柳年。

君不见门前柳，荣曜暂时萧索久。君不见陌上花，

狂风吹去落谁家。谁家思妇见之叹，蓬首不梳心历乱。

盛年夫婿长别离，岁暮相逢色凋换。

君不见荒树枝，春花落尽蜂不窥。君不见梁上泥，

秋风始高燕不栖。荡子从军事征战，蛾眉婵娟空守闺。

独宿自然堪下泪，况复时闻乌夜啼。

君不见云间月，暂盈还复缺。君不见林下风，

声远意难穷。亲故平生欲聚散，欢娱未尽尊酒空。

自叹青青陵上柏，岁寒能与几人同。

君不见东流水，一去无穷已。君不见西郊云，

日夕空氛氲。群雁裴回不能去，一雁悲鸣复失群。

人生结交在终始，莫为升沉中路分。
时事
袁绶（清代）

两载夷氛扰，连营海上难。铁衣霜月冷，金柝晓风酸。

不战军民遁，无功将相惭。妖星犹闪烁，露布几时看。
惜馀春慢 秋日远峰亭感旧
张令仪（清代）

丛桂香妍，海棠睡足，亭院秋光如水。双亲昼锦，棠棣敷荣，雏燕成行花底。

也学刻烛分题，翠管牙签，硬黄摩字。但妆成画阁，炉爇芸烟，衫裁杏子。

回首处、墓木云封，沙堤月冷，隔四十年前事。池塘梦远，雁序风高，天外鱼书难寄。

独我泥途輱轲，病鹤摧颓，孤鸾憔悴。步苍茫景物，依然往事，江河邈矣。
观瀑布柬同游诸友
陈宓（宋代）

两瀑五十里，炎蒸雨雪霶。
那知庐阜境，元只在吾乡。
泛石门溪
黎民表（明代）

往来皆任兴，屡进石门溪。
雨气笼山浅，江云过鸟低。
稻田多汲竹，松火更蒸藜。
虽共渔翁宿，桃花路却迷。
霜月早行
张弘范（元代）

霜满溪桥月满山，哦诗驴背怯清寒。那知年少青楼客，醉拥芙蓉梦未阑。
书事呈韩布殿丞
范仲淹（宋代）

南宫曾荐牧之文，失足徒劳忽十春。天上云龙期际会，山中猿鹤愧因循。

无功岂不孤黄石，有道何堪忆紫莼。少壮由来须努力，篆铭钟鼎古何人。
高阳台
刘嗣绾（清代）

梦尾灯红，情边水绿，断肠又是兰舟。消几帆风，离人吹下西洲。

兰波依旧鸳鸯路，甚孤眠、占断闲鸥。慢回头、翠被天涯，冷了香篝。

销魂不是长亭怨，是深盟玉镜，款语银钩。小叠吟笺，匆匆著得多愁。

阑干腻雨还应在，怕朝来、梨苑成秋。等闲休、团扇圆时，何处秦楼。
颂古八首
释道印（宋代）

接得与识得，谁复较锱铢。
若问堂中事，堂中事转疏。
只如云盖悟去，又作麽苏噜苏噜。
桃花岭遇雨 其一
辛丝（清代）

缓缓香车渡岭行，四山红雨下无声。夕阳影上春衫薄，身在桃花岭上行。
过黄宅书馆吴子赞黄君甫二茂才黄元庸欧裔能黄叔和雅集同赋之字韵
李英（清代）

白头游不倦，晓起独垂丝。小艇无拘碍，沧江任所之。

投閒陪雅士，博笑赴围棋。消洒东篱下，飞觞侑俚词。
水龙吟·落叶
王沂孙（宋代）

晓霜初著青林，望中故国凄凉早。萧萧渐积，纷纷犹坠，门荒径悄。渭水风生，洞庭波起，几番秋杪。想重涯半没，千峰尽出，山中路、无人到。
前度题红杳杳。溯宫沟、暗流空绕。啼螀未歇，飞鸿欲过，此时怀抱。乱影翻窗，碎声敲砌，愁人多少。望吾庐甚处，只应今夜，满庭谁扫。
赠画僧之金陵
释元肇（宋代）

澹薄轻云横素秋，缓行篱落菊香浮。我今已是沟中断，君去还同水上鸥。

钟磬僧敲烟际寺，管弦人在夕阳楼。一江风月浑依旧，六代英雄画得不。
送崔端公赴度支江陵院三韵（照字）
权德舆（唐代）

津亭风雪霁，斗酒留征棹。星传指湘江，瑶琴多楚调。

偏愁欲别处，黯黯颓阳照。
传报广寇劫予邑之西南燔杀惨甚罗文庄公旧宅刘两江先生舍皆为烟烬为之掩涕
胡直（明代）

传闻烽火照青螺，旧国其如战伐何。四海尽看悲剑戟，三江无处慎风波。

邺侯书架空飞焰，陶令家园遍荷戈。掩涕不能重借问，洗兵谁为挽天河。
雨中独酌二首 其二
欧阳修（宋代）

幽居草木深，蒙笼蔽窗户。鸟语知天阴，蛙鸣识天雨。

亦复命樽酒，欣兹却烦暑。人情贵自适，独乐非钟鼓。

出门何所之，闭门谁我顾。
自湘赴广道间杂咏·李花
李曾伯（宋代）

昨夜孤村宿，春深人寂寥。
庭前一株李，为我缟中宵。
长安送友人之黔
薛能（唐代）

衡岳犹云过，君家独几千。心从贱游话，分向禁城偏。

陆路终何处，三湘在素船。琴书去迢递，星路照潺湲。

台镜簪秋晚，盘蔬饭雨天。同文到乡尽，殊国共行连。

后会应多日，归程自一年。贫交永无忘，孤进合相怜。
挽陈太庾 其一
徐鹿卿（宋代）

前身简斋老，今世令河阳。眼底功名小，胸中书传香。

清谈了公事，馀力到诗章。凫履今安在，清都侍紫皇。
四安道中所见
牟巘五（宋代）

纷惹多岐意转猜，若为误向此中来。
平生不作穷途叹，途若穷时一笑回。
又跋简斋与夫人帖
杨万里（宋代）

家在钱塘身在苏，扊扅消息近来疏。
极知薪水无钱买，且遣长须送乘壶。
送王通叟
孔平仲（宋代）

浔阳江头夜吹箫，旁若无人声正调。问之谁何天鬻子，谪官东正数千里。

当时司马泣琵琶，君独怡然奏宫徵。但能如此游世间，于诸荣辱何忧喜。
赋新繁周表权如诏亭
张商英（宋代）

乌犀解轴黄金装，吴绫蜀锦鸾凤翔。欧虞飞毫洒中诏，帝曰咨汝田曹郎。

汝能教子以义方，济济来仕吾国光。贲汝爵秩及身章，潜德晦耀吾岂忘。

田曹有亭在繁上，旧以义方揭亭榜。安知教子三千年，契合前言被天奖。

翰林为易如诏名，春入丘园添气象。里老来观归责儿，急寻字解治王诗。

綵衣朱幡典便郡，简池太守真汝师。
不愚兄再示佳句如璧亦重用来韵
饶节（宋代）

圣慈何事辄翻然，日月从来本丽天。食座千冠□扫迹，禅堂百衲便差肩。

朝三暮四浑堪笑，秋菊春兰岂斗鲜。但得时和汤饼足，不材从此尽天年。
舟中
赵汝燧（宋代）

系缆停征棹，斜阳古渡头。风霜先远客，天地独扁舟。

水鸟冲开浪，汀鸿占断秋。在家贫亦好，何用出林丘。
为巢松序诗竟附寄一律
曾燠（清代）

二十年前小凤凰，曾从席上叹冬郎。海南犹照艺天焰，河内今瞻治水航。

知有门生来载酒，惜无老辈共登场。闻君两鬓新沾雪，莫呕心肝向锦囊。
过闵川程义士祠遗址
赵汸（元代）

义士名犹在，方基祠不存。人心俱感惠，帝泽已推恩。

古木烟霞杂，遗编姓字尊。信知开府后，奕世有云孙。
黄孝侯少寇招饮
孙诒经（清代）

漫向军前讲六韬，流连诗酒属吾曹。馔间风味天厨贵，座右吟情大将豪。

十载金銮惭素食，九秋飙馆壮挥毫。消闲赖有囊中句，回首秋峦月已高。
奉同太宰节使朱先生和郭景纯游仙九首次其韵 其二
包世臣（清代）

东访沧海君，坐有年少士。进退艳光仪，坐人玉山里。

云何游圯上，心未化孺子。遂与人家国，蹑足复语耳。

炎汉良已造，沟壑苍生起。将毋谷神勤，赤松顾而齿。

始悔十三年，空为黄石使。
摸鱼子 奉题雪楼先生鄂宪公馆岁寒亭诗卷 雪
卢挚（元代）

为君歌岁寒亭子，无烦洲畔鹦鹉。江山胜概风霜地，要近鲁东家住。丘壑趣。应素爱、昂霄老柏孤松树。登高作赋。想白云阳春，碧云日暮，别有倚楼处。金闺彦，尚忆西清接武。年来乔木如许。团茅时复羲皇上，我醉欲眠卿去。歌欲举。还自悟君亭，琢就琼瑶句。疏斋试与。倩倚竹佳人，湘弦赴节。凉满北窗雨。
皇恩寺
潘诚（宋代）

睿泽覃灵敏百年，海山高处有祗园。
禅林自是三三界，尘世谁祗十二门。
诗客迢迢寻闰路，禅翁特特起谈轩。
香米顶上垂东注，万派分明出一源。
金丹诗四十八首 其四十二
张继先（宋代）

学道多多少悟真，真成便见自家身。三田有路纵横去，万类无缘变换因。

土内养金金色重，鼎中进火火功新。若于财色全无动，便是蓬莱洞里人。
九日与宗之对酌怀梁溪诸季时菊花犹未结蕊于药果中得茱萸泛酒有馈山果海鲜者多素所不识赋诗见意二首 其一
李纲（宋代）

此身飘泊旅天涯，九日悽然客念家。
且把红醪尝紫蟹，何须白发对黄花。
药囊赖有茱萸实，茶铫频烦薄荷芽。
山果海鲜多不识，却须传与北人誇。
题画二首
唐寅（明代）

太湖西岸景萧疏，竹外山旋碧玉螺。
明月一天风满地，爽人秋意不须多。
偶成次白沙先生韵
李秉同（明代）

秋风拂地秋山清，野吹那堪隐几听。韩愈独能排横议，希元何事著心经。

肯加涵养终须畅，净扫尘埃却自灵。朗月渐高云渐散，紫薇深处见垣星。
呈周裕之
徐积（宋代）

海陵周裕之，又为淮上客。来寻南郭路，不见张宜伯。

宜伯在京口，不知谁与游。时时应北望，只可见瓜州。
秋感四首 其一
刘峻（南北朝）

高台凉月罢笙歌，寥廓秋宵意若何。紫塞鸿饥忘有弋，银河鹊若怅无窠。

自沦湖海风情减，却讶英雄霸术多。青史茫茫愁再读，更阑默对扑灯蛾。
风流子 依韵答慕韩
俞浚（清代）

汝年才弱冠，怎挨得、如此冷生涯。想潘岳善愁，霜侵旅鬓，谢安涯卧，月照庭罳。

问今日、几人怜白雪，谁个重乌衣。合浦明珠，终能遇主，荆山美璞，定必逢时。

从来英豪也，多穷困此际，再自沉思。待看名题雁塔，志遂鹏飞。

笑纷纭世态，真同幻影，寂寥词客，喜独扬眉。且守青毡旧业，莫负天知。
五祖山
王之道（宋代）

我生事幽讨，尘埃良独难。朅来舒蕲游，登临每长叹。

如何胜绝境，佛屋多所安。大哉慈悲力，神功助劖刓。

住处未易言，小道亦可观。五祖古名刹，楼台倚巑岏。

崎岖六七里，萦纡三百盘。悬崖擢青士，夹道罗苍官。

飞泉响环玦，幽芳馥沉檀。我来及新霁，千峰碧玉攒。

忽闻杞犬吠，旋觉壶天宽。水声擢午暑，岚气生晚寒。

心目快开豁，腰脚嗟蹒跚。看云更支筇，披风少凭栏。

欲营五亩宫，它年寄衰残。试烦问祖师，莫作非意干。
胡居士卧病遗米因赠
王维（唐代）

了观四大因，根性何所有。妄计苟不生，是身孰休咎。

色声何谓客，阴界复谁守。徒言莲花目，岂恶杨枝肘。

既饱香积饭，不醉声闻酒。有无断常见，生灭幻梦受。

即病即实相，趋空定狂走。无有一法真，无有一法垢。

居士素通达，随宜善抖擞。床上无毡卧，镉中有粥否。

斋时不乞食，定应空漱口。聊持数斗米，且救浮生取。
和曾吉甫四明见寄二首
吴芾（宋代）

老矣何堪剖竹符，频年强出应时须。
腰间谩佩买臣印，月下同游贺老湖。
白雪已知人寡和，清风还忆醉相扶。
十洲三岛登临处，能记稽山病守无。
题张士厚四时仕女四首 其一
郑洪（宋代）

绣帘压地花阴阴，凤钗绾髻双黄金。飞丝千尺不堕地，绝似江南游子心。

宝奁百刻烟如缕，暗掷金钱卜神女。樱桃子熟人未归，蔍葱花开泪如雨。
偶成
刘宰（宋代）

木落山呈骨，泉空水反源。
知时秋燕去，负日午蜂喧。
玉粒炊晨甑，金英卧晚园。
岁寒今已暮，身世两忘言。
渔父词（六之五）
周紫芝（宋代）

人间何物是穷通。终向烟波作钓翁。江不动，月横空。漫郎船过小回中。
登崖州城作
李德裕（唐代）

独上高楼望帝京，鸟飞犹是半年程。
青山似欲留人住，百匝千遭绕郡城。
霜柳
史弥宁（宋代）

十分冬暖学春华，嫋嫋垂杨映日斜。
一色淡黄霜染就，看来祗欠带棲鸦。
自勉
华岳（宋代）

世态风波不可论，且于閒处乐天真。
肥家无子堪登陇，忧国有人休问津。
颜色虽蒙时借我，脚跟那解日随人。
客来若问当时事，摇手无言对北邻。
三月六日闻五马同郡僚出郊劝农 其一
李光（宋代）

遥闻鼓吹出城闉，露冕褰帷意在民。父老莫疑频驻马，使君那顾采桑人。
武陵春（双调）
张先（宋代）

秋染青溪天外水，风棹采菱还。波上逢郎密意传。语近隔丛莲。

相看忘却归来路，遮日小荷圆。菱蔓虽多不上船。心眼在郎边。
偈颂一一二首 其六十九
释清远（宋代）

一沤未发时，宝盖向空垂。瑞色飘飘起，香风拂拂吹。

何劳轻举拂，不假略扬眉。五百曾亲献，如来印可之。
游山中
胡仲参（宋代）

世途平处起波澜，输与高僧占好山。
竹尘直为挥俗具，槿篱虚好掩尘关。
林泉有分酬清供，瓶锡无人伴此闲。
摆脱名缰须早计，半生犹得住云间。
与苏运使诩四首 其三
赵蕃（宋代）

昔在元祐初，重选馆阁才。时我高王父，实与数子偕。

黄门任言事，荐口曾为开。有孙不能振，白发自兴哀。
针医
释普济（宋代）

药知性亦病知源，谁管尸灵骨已寒。
痛下一针双眼活，耆婆应未得其传。
春日五首·其五
秦观（宋代）

金屋旧题烦乙子，蜜脾新采赖蜂臣。
蜻蜓蛱蝶无情思，随例颠忙过一春。
钟心瞿道长欲枉顾作此招之
庞尚鹏（明代）

瞬息年光似水流，蓬莱山下几春秋。仰天大笑云垂地，击筑高歌月满楼。

偃蹇喜逢金马客，逍遥谁识醉乡侯。扁舟不负东游兴，载酒同过谢朓洲。
缥缈峰诗
蒋湘培（清代）

郁乎何苍苍，兹山崒然起。却临青冥上，迥出虚空里。

决非渣滓成，想像结构始。纵横布远势，天外知可倚。

或锐如持矛，或平若授几。峥嵘势疑怒，平远情类喜。

阴晴变斯须，光怪难偪视。鸿炉作鼓铸，大化供磨砥。

仰峭镵诸天，俯临排垤蚁。元精浩茫茫，万古如未已。

吁嗟揽气象，岂直论道里。远瞩瞻青苍，即之微茫耳。

吾闻列仙宫，往往通帝扆。苟非真灵宅，绝景孰私己。

畴能乘元化，举手摘瑶蕊。一承帝台觞，如洗功德水。

傥有新宫铭，谁云东平子。买山如可谋，叩门访谁氏。
送锽声外侍者还定水寺
丁鹤年（元代）

侍者还山修白业，何须门外问三车。微尘有相皆成幻，大道无岐直到家。

月满秋岩收桂子，雪消春涧采蒲芽。阿师弘教成狮子，伫见传衣后代誇。
清平乐
晏几道（宋代）

红英落尽。未有相逢信。可恨流年凋绿鬓。睡得春酲欲醒。

钿筝曾醉西楼。朱弦玉指梁州。曲罢翠帘高卷，几回新月如钩。
周秀实陈庭藻携酒见过徜徉湖山间甚款明日秀实有诗乃次韵
周紫芝（宋代）

少年怀二妙，一日如三秋。岂料京洛间，岁暮方从游。

空疏坐晚缪，清楚知前脩。周郎古名士，功以一战收。

太丘亦贤者，盛德令人羞。周旋奉谈笑，领略开羁囚。

有如我辈人，夫岂公等俦。窈窕寻远壑，共赋临清流。

青山傥在眼，白发从满头。西湖如西子，好句岂易酬。

不敢妄作语，恐有不下鸥。微君妙篇章，何以写我忧。

人生每如此，万户不足侯。斯盟傥未寒，小艇尚可浮。
送夏国宝
曾丰（宋代）

螺山螺水爱其英，属者分之在少生。
不啻海涵胸次大，犹贤泉涌笔端清。
百年事已余长虑，千古功犹欠大成。
归觅知音振贫{左卒右页}，重来参我勘希声。
秋怀
连文凤（宋代）

西北多阴风，日夜吹裳衣。
草虫动机杼，札札鸣声悲。
百忧弥中肠，欢乐复何时。
今日忽已逝，来日未可知。
且饮以狂乐，酩酊从所之。
四十吟三首
刘黻（宋代）

四十年来兄弟情，渠渠天理境中行。
形如鹤瘦困书癖，志不蝇营守笔耕。
庭燎献箴知圣主，台评飞劾到诸生。
阿奴抑郁休嫌拙，门户如冰耐拄撑。
送伯纪礼部造朝兼简息庵二首
刘克庄（宋代）

传闻东涧拜南宫，朝野皆忻泰道通。
不比唐家超子厚，壹如元佑起坡公。
官箴健论犹当续，雪月浮文不必工。
十载帝城无点墨，有怀难托北飞鸿。
临终诗四首 其二
董文甫（金朝）

生有地，死有处，万牛不能移一步。一轮明月印天心，此是渠侬住处住。
送郭靖父还金陵二首
李曾伯（宋代）

慈恩得隽绿衣归，凡客南来罕似之。
名氏已标希吕第，文化要似幼安诗。
行登衮衮诸公上，毋鄙区区一尉卑。
踏雪同来子先去，梦随鞭影过江湄。
金牛长老德铠写平园真求赞
周必大（宋代）

经传白马，寺假金牛。
祖意西来，江水东流。
于我何有，色见音求。
千帆任过，长对沙洲。
咏鴈诗
庾信（南北朝）

南思洞庭水。
北想鴈门关。
稻粱俱可恋。
飞去复飞还。
诗画吟
邵雍（宋代）

画笔善状物，长于运丹青。丹青入巧思，万物无遁形。

诗画善状物，长于运丹诚。丹诚入秀句，万物无遁情。

诗者人之志，言者心之声。志因言以发，声因律而成。

多识于鸟兽，岂止毛与翎。多识于草木，岂止枝与茎。

不有风雅颂，何由知功名。不有赋比兴，何由知废兴。

观朝廷盛事，壮社稷威灵。有汤武缔构，无幽厉欹倾。

知得之艰难，肯失之骄矜。去巨蠹奸邪，进不世贤能。

择阴阳粹美，索天地精英。籍江山清润，揭日月光荣。

收之为民极，著之为国经。播之于金石，奏之于大庭。

感之以人心，告之以神明。人神之胥悦，此所谓和羹。

既有虞舜歌，岂无皋陶赓。既有仲尼删，岂无季札听。

必欲乐天下，舍诗安足凭。得吾之绪馀，自可致升平。
前庑两学录罢职公堂求经明行修之士充员时蜀
刘黻（宋代）

汲古绠惧绝，植德根惧斸。
绳枢守穷贱，旦旦天境续。
防意如长城，视身等良玉。
祢荐非吾荣，臧荐非吾荣，
臧毁讵吾辱。暗漏但勿欺，
人心胜明烛。
寄吕子和南厢
陆游（宋代）

圣代多名德，君家不乏公。
还看短袍绿，来蹋软麈红。
小忍便无事，力行方有功。
官闲能念我，时寄尺书东！
落木
冯桂芬（清代）

落木竟无边，萧萧客馆前。壮心悲落日，乡思逼残年。

寒鹊喧枯树，霜鸿唳远天。几茎添白发，揽镜一凄然。
郴州换印缄遣之际率成三韵，因寄李二兄员外使君
权德舆（唐代）

缄题桂阳印，持寄朗陵兄。刺举官犹屈，风谣政已成。

行看换龟纽，奏最谒承明。
食新稻
罗公升（宋代）

野人何所赠，金粟眩双目。
吾庐幸徒壁，恐受贾祸速。
熟视心始平，中有稻一斛。
开囊带风露，入釜间黄绿。
云碓明珠跳，甆椀幽兰馥。
已分先农余，不假惠伯卜。
侑以手种松，领此一岁熟。
大笑老杜陵，橡栗款空腹。
天不怜万民，何以生百谷。
所惧风雨疾，翻使风雨覆。
倘无飘泊忧，田舍有余福。
送梁必大归杭省亲
黎廷瑞（宋代）

吴云霭霭，楚水悠悠。
眷念庭闱，道阻且修。
为贫而仕，匪食孰求。
曷不偕来，以解尔忧。
为谢无逸赋梅花二首 其一
饶节（宋代）

顿有亭前春耐寒，年年扶杖雪中看。不知谢子题诗处，比得王家第几般。
阊门谣
王弼（明代）

苏州繁华天下闻，苏州繁华数阊门。门外狭斜不容毂，人声杂沓洪涛翻。

大店小店如列栅，南货北货山委积。黄金论斛钱论车，到此消磨水沉石。

文罗绣鞋成落机，烂如春云映日飞。岁供上用苦不足，连箱去作豪家衣。

小瓶装酒满瓶腹，软蒲作包细绳束。千船万船走湖海，京师不饮葡萄绿。

红楼百尺翠柳遮，中有绝艳如桃花。琵琶箜篌䀨天响，郎醉不知西日斜。

高樯巨舸衔尾泊，贵客豪商往来错。水夫收帆槌大鼓，霹雳连声飞火炮。

鸳针刺枕绣丝联，龙须编席青锦缘。帨柔叠素莹欺雪，漆老远光轻抹烟。

赤毫縳笔利戈戟，茧纸铺花呈五色。合欢帐带双鸾鶱，官样髻鬟云一尺。

百需琐碎何所无，十万缠腰到处娱。夜阑酒醒人已散，隔浦还歌山鹧鸪。
菩萨蛮·天威乱糁琼蕤密
佚名（宋代）

天威乱糁琼蕤密。一光吞尽千山碧。梅与雪争妍。孤香风暗传。玉骨从来瘦。不奈春僝僽。羌管一声残。水乡生暮寒。
和路朝奉新居 其一
徐积（宋代）

世俗纷纷事总虚，诗翁今作逸人居。勤穿东地缘栽竹，喜占明窗为著书。

近市好赊春肆酒，就淮仍买晚罾鱼。忽撑小艇来西郭，不问皆知访仲车。
依韵和董弥大郎中祷雨诗
王俊（宋代）

雷嗔旱魃蕴烦冤，海底驱龙碧浪翻。飞上九天作霖雨，端知昭格佑宸轩。
春秋战国门。楚怀王
周昙（唐代）

不听陈轸信张仪，六里商於果见欺。

既舍黔中西换得，又令生去益堪悲。
子华兄生日五首
韩维（宋代）

萱甲微抽碧玉簪，已惊花艳动筠篮。
便须行乐迎东律，莫为回神滞北庵。
忆秦娥
赵我佩（清代）

湘帘揭。落花满地飞蝴蝶。飞蝴蝶。惜春人病，燕归时节。

天涯客去音书绝。画眉闲煞窗前月。窗前月。晚妆楼外，乱山千叠。
平时兄弟间十三章四句送定叟弟之官桂林
张栻（宋代）

子行日以远，我思日以长。
政或少閒暇，书来不可忘。
雪晴
王珪（宋代）

溟渤荡无垠，东嵎挂日输。
风云始回驭，天地不飞尘。
气动千峰翠，光浮万瓦鳞。
南亭一驻马，十里望青春。
别董大
高适（唐代）

千里黄云白日曛，北风吹雁雪纷纷。
莫愁前路无知己，天下谁人不识君。
燕来巢为李秋水作
崔岱齐（清代）

去国怀乡莽自哀，旧时庭院锁莓苔。尘凝风幔人初至，梁落春泥燕又来。

紫海路深音信断，红颜年远雪霜催。营巢哺子依君屋，也自逢秋未忍回。
中秋夜中秋堂对月
金大舆（明代）

金素动四野，佳气集林塘。
中天圆景来，冉冉扬清光。
芳池含微波，流萤曜中堂。
良觌侈高会，促席飞华觞。
楚舞振鼍鼓，吴歈定空桑。
丝竹间哀响，云霞乍低昂。
人生宇宙中，欢宴不可常。
名园秀且丽，秋夜清且长。
醉歌淹永夕，清光未遽央。
风雨游小大浦
戴表元（宋代）

海坞秋风里，无悰眼亦开。潮冲乌屿长，雨过象山来。

畬父收牛种，渔丁拾螷胎。乘桴吾岂敢，人说近蓬莱。
渔父二首
黄庭坚（宋代）

草草生涯事不多，短船身外岂知他。
蒹葭浩荡双蓬鬓，风雨飘零一钓蓑。
春鲔出潜留客鱠，秋蕖遮岸和儿歌。
莫言野父无分别，解笑沈江捐汨罗。
一寸金·食饱伤心损气
佚名（宋代）

食饱伤心损气，睡多梦里迷真。眼观心动丧元神。耳听灵台昧尽。要见元初面目，慧刀割断红尘。无情应物本来真。此是修行捷径。
代上何枢密
许应龙（宋代）

宋元宪公王沂公，妙龄擢第魁南宫。
清华历遍升谏省，雍容二府亮天工。
却敛经纶来望郡，一镇天雄一镇郓。
政声洋溢彻宸聪，丹诏紫泥催入觐。
庙堂端委秉钧衡，致君尧舜风俗醇。
至今景佑皇佑治，振荡人耳如雷霆。
巍巍勋绩谁能继，三叹真贤生不世。
岂知今日元枢公，矫翼天衢更凌厉。
礼闱得隽冠群英，旋登言路撄龙鳞。
运筹帷幄参有密，翻私雨露泽全闽。
生平出处总相契，左揆尚虚天有意。
宣麻指日下彤廷，整顿乾坤迈前美。
萱堂正富八十春，彩衣辉映衮衣新。
二公荣贵虽同辙，如此盛事真无伦。
先子姓名叨附骥，况复团司同殿记。
遗簪堕履傥未捐，惠顾尚期逮孙子。
鲰生鼓箧趋贤关，朔风急劲修涂艰。
坱圠洪钧转一气，为借阳和先破寒。
采莲
陆游（宋代）

蘸水朱扉不上关，采莲小舫夜深还。
一樽何处无风月，自是人生苦欠闲。
松棚
韩淲（宋代）

去年一旱暍欲死，犹幸春来能忍饥。长夏因仍作凉计，中庭始架青松枝。

门前催租急非缓，国中遗诰安若危。贫无输官尚自可，忠欲输君今已迟。

风来萧萧悲益甚，日远茫茫愁不知。谁谓身閒得放逸，家国一体人弗思。

云开空山久阙雨，蝉噪古木还迎曦。松枝松枝绿差差，吾忍坐卧来乐斯。
检张瀛客先生遗诗 其二
缪公恩（清代）

几树松楸锁夕阳，谁题诗伯夜台坊。云山有梦三千里，便是生离也断肠。
纪梦
马廷鸾（宋代）

夜梦嬉游到古陂，翻菱剥芡不知归。
野田没膝泥三尺，拔足污渠自一奇。
偶得牡丹数本移植窗外将有著花意二首 其一
朱淑真（宋代）

王种元从上苑分，拥培围护怕因循。快晴快雨随人意，正为墙阴作好春。
武夷漫兴二首
胡炎（宋代）

丹梯百丈挂云门，尺五天高青可扪。
劈破琅玕成老石，当年曾共见曾孙。
周中元赋御画骢马次其韵
李纲（宋代）

蓬莱宫殿日月长，广廷汎洒如无帚。临轩亲貌玉花骢，天骥自出天人手。

惊鸿欲起无羁皂，如闻朔风动秋草。奋身骧首举双蹄，意态天然始知巧。

时危反掌同永嘉，胡骑飒沓陵中华。当时宸笔散烟雾，往往流落群臣家。

雄姿倜傥精权奇，此画惟应识者知。怅望崆峒转仙仗，忍传耆旧把天衣。
七里濑渔家
张祜（唐代）

七里垂钓叟，还傍钓台居。莫恨无名姓，严陵不卖鱼。
诉衷情近
陆求可（清代）

昼长无事，细细调朱弄粉，非关传脸涂唇，却要追踪陆顾。

一幅寒鸦古朩，衰柳残荷，景物才知布。

天然趣。爱画文鸾朱鹭。双双成队，画到关情处。萧郎觑。

轻轻持向郎边，夸说笔端无误。更索留题句。
绮罗香·候馆深灯
张炎（宋代）

候馆深灯，辽天断羽，近日音书疑绝。转眼伤心，慵看剩歌残阕。疑忘了、还著思量，待去也、怎禁离别。恨只恨、桃叶空江，殷勤不似谢红叶。良宵谁念哽咽。对熏炉象尺、闲伴凄切。独立西风，犹忆旧家时节。随款步、花密藏春，听私语、柳疏嫌月。今休问，燕约莺期，梦游空趁蝶。
行香子（愁况无聊作）
葛胜仲（宋代）

风物飕飕。木落沧洲。渐老人、不奈悲秋。羁怀都在，鬓上眉头。似休文瘦，文通恨，子山愁。

庭梧影薄，篱菊香浮。强招寻、聊命朋俦。穷通皆梦，今古如流。且渊明径，子猷舫，仲宣楼。
神弦别曲
李贺（唐代）

巫山小女隔云别，春风松花山上发。绿盖独穿香径归，

白马花竿前孑孑。蜀江风澹水如罗，堕兰谁泛相经过。

南山桂树为君死，云衫浅污红脂花。
二子诗多感边事再叠一首
王世贞（明代）

夜色舒长啸，西风吹满楼。边书白羽箭，宫诏紫貂裘。

天地心难测，关河气转愁。鼓鼙敲月晕，兵甲暗霜秋。

万柝行营满，千金选士收。请缨犹贾疏，勒碣几班游。

金马名谁在，铜驼迹自留。乘轩吾道薄，赐第主恩稠。

远愧吴门卒，朝簪未敢投。
宫词 其四
赵佶（宋代）

残腊长空欲雪天，须臾盈尺兆丰年。燮调都在臣工力，遣使荣颁两府筵。
杂咏一百首·韩非
刘克庄（宋代）

韩子流于惨，聃书妙造微。
百年同一传，谁是复谁非。
题罗源尉廨壁
李洪（宋代）

坐来山气结层阴，解橐迎凉濯暑襟。
赖有新诗成独讽，惜无喜客伴孤斟。
绿荷翻雨倾珠碎，翠竹摇风引凤吟。
习射更思矍相圃，丽龟试看仆姑金。
掉落牙
释云贲（宋代）

汝从何所来，遁迹在我口。
美恶必同尝，冷暖共知有。
我口时动折，汝体常坚守。
夫何一病缠，遽落钳匠手。
汝今先我徂，我在嗟无后。
坚者毁不留，软者岂能久。
平生敲磕句，一一如雷吼。
嚼破百弥卢，咬断众窠臼。
我力既若是，汝形安得朽。
无生复无离，庶洗言说咎。
送慎言弟还武陵并寄子靖南宫昆季
周望（清代）

弱冠相逢志激昂，即今重晤鬓俱苍。侧身天地容鸠杖，弹指光阴老雁行。

数日言旋期太短，一尊道故话偏长。西还寄语诸昆弟，诗酒情耽较昔狂。
和苏适春雪八首
张耒（宋代）

偏憎游骑香蹄污，最称佳人素手团。
方丈老翁容膝外，出门四顾尽漫漫。
醉吟
吴锡畴（宋代）

一径碧苔深，萧閒几醉吟。
野花开自落，春色霁还阴。
涉世谋多拙，逢人口欲喑。
门前流水净，洗尽利名心。
和安国送茶
张栻（宋代）

官焙苍云小卧龙，使君分饷自题封。
打门惊起曲肱梦，公案从今又一重。
辞魏博田尚书出境后，感恩恋德，因登丛台
杨巨源（唐代）

荐书及龙钟，此事镂心骨。亲知殊悢悢，徒御方咄咄。

丛台邯郸郭，台上见新月。离恨始分明，归思更超忽。

怀仁泪空尽，感事情又发。他时躧履声，晓日照丹阙。
题卧屏十八花·杏花
葛立方（宋代）

赖乡仙种手亲栽，春闹枝头满意开。
正拂文君酒垆上，莫教蜂蝶等闲来。
秋日席上
范纯仁（宋代）

边霜肃肃满川梁，无限秋怀付一觞。白酒聊同佳客醉，黄花不减故园香。

民兵已许归南亩，圣泽行闻赦叛羌。得脱征衣归里社，大能酩酊乐时康。
仲高留题转物堂亦次其韵
饶节（宋代）

转物堂前春烂漫，杨花断送今无馀。故人过我勿厌数，免寄寒温一束书。
赵道士山水图
揭傒斯（元代）

悄怆寒山晓，凄迷野水昏。长桥通古寺，小艇背衡门。

路尽双松上，云生乱石根。如行南岳暮，遥见祝融尊。
题四时宫人图四首 其四
萨都剌（元代）

锦屏三面围绣床，沈香椅上凤褥光。美人端坐袖双手，临眉半褥愁夜长。

椅后一女摇白羽，一女执缨更回顾。一女乌帽金缕衣，玉指纤纤携小女。

小女手挽大女腰，笑看孔雀双翠翘。

可怜美人独自坐，翠竹雪响风前梢。
山居杂诗九十首
曹勋（宋代）

松色荫人居，松力治人病。
丹砂含其滋，复何延性命。
幽居绕苍髯，不畏夏日盛。
风来听笙竽，便有华胥兴。
行幸甘泉宫
萧纲（南北朝）

雉归海水寂，裘来重译通。吉行五十里，随处宿离宫。

鼓声恒入地，尘飞上暗空。尚书随豹尾，太史逐相风。

铜鸣周国燧，旗曳楚云虹。幸臣射覆罢，从骑新歌终。

董桃拜金紫，贤妻侍禁中。不羡神仙侣，排烟逐驾鸿。
和人对雪
林季仲（宋代）

匽薄一樽酒，栖迟双鬓毛。随风散檐雪，卷地作秋涛。

汉使去不返，边人寒更劳。谁当如李愬，乘间缚酋豪。
早兴
白居易（唐代）

晨光出照屋梁明，初打开门鼓一声。
犬上阶眠知地湿，鸟临窗一报天晴。
半销宿酒头仍重，新脱冬衣体乍轻。
睡觉心空思想尽，近来乡梦不多成。
题因师百雁图二首
陈造（宋代）

蓼滩芦渚好徜徉，肯便云天去作行。
未用选奴防夜燎，不妨结伴傲晨霜。
进和御制幸太学秘书省诗
王安中（宋代）

九译何难致越裳，太平声教陋成康。千年文物储天禄，四海英髦聚国庠。

册府缓留清跸响，儒斋深映赭袍光。侍臣谁草宣和颂，落笔争看立堵墙。
戢菴居士持寿像求赞
释祖先（宋代）

似僧有发，似俗无尘。
淡默自处，惟德与邻。
曾向凤池亲圣训，更来鹿苑夺芳春。
十字碑
王家枚（清代）

有吴延陵君子墓，碑字雄伟径尺大。辞约意博鲁史笔，品题迥出风尘外。

或疑圣辙生平未至吴，安得亲自铭其巅。又疑字大不容简，更难千里驰邮缄。

小儒立论好苛细，纷纷聚讼各殊异。不然碑果属赝鼎，胡为约章微显辞渊懿。

一夕风雷断复接，不教红羊蚀残劫。字青石赤摩穹窿，一抔黄土森马鬣。
句
王秬（宋代）

避虎连村静，分鱼一市腥。
偈一百二十首 其一○五
释怀深（宋代）

布施门开非一朝，云山千里肯辞劳。尘中欲听无生曲，座上先横智慧刀。

贴肉汗衫容易施，有心道者却难消。愿公福似鄱台塔，一层高了一层高。
春兴
张祖继（清代）

折枝得水花开早，老树逢春叶放迟。不信蒙庄《齐物论》，眼前生意尚参差。
赠江器博
吴则礼（宋代）

先生行年今七十，值杖端如孤鹤立。
江天小雨作许奇，洲渚横斜雁行湿。
先生隶法老更精，未要中郎作典刑。
笔含钟鼎小篆意，启齿要须斯与冰。
先生宿昔爱弹琴，不爱越琴爱雷琴。
摩挲龟背蛇跗纹，太和款识尤出伦。
先生真已弃百事，旧参尧典腕典字。
端有江湖著老儒，笑大耳儿长结眊。
学书初不论永和，书到石鼓才不磨。
不见吏部石鼓歌，住载安得类骆驼。
三次韵答惠兰亭纸翠毫笔
方岳（宋代）

半生书痴虫蠹木，不管瓶无旧储粟。
青灯竹屋雪村寒，声鸣益悲梦难续。
晚菘早韭有书味，诗腹冰清鄙梁肉。
迩来毛颖会稽楮，乃欺余贫共羞缩。
夜深磨墨诉石平，五色荣光随下烛。
窗间错落惊暴富，每见儿曹辄相祝。
奇笺勿污寒具油，玩弄其毋当肴蔌。
觚棱古瓦亦欢喜，春浪生池含雪瀑。
霜毫世辈何多耶，向者心期一夔足。
吾生但识鼠须健，未省禽鱼堪汗牍。
重绨十袭不敢吮，谁作猗那颂於穆。
最怜长安骄騃儿，翠毫入手春山蹙。
平时作叶供媚抚，拔羽诗书岂吾恧。
何知梳洗晓鬟绿，解出文章排五鹿。
策勋翰墨玉床籍，未羡香车驾金犊。
如闻六宫今弋绨，钗梁不饰黄花菊。
细钿高朵花为笔，创巧宁知谁缚束。
吁嗟文采信为累，莫拯多生羽毛秃。
四和
刘克庄（宋代）

丁宁僮可沽佳酒，戒饬阍毋纳恶宾。
种杞菊非求饱者，思莼菜是见几人。
食甘鮓饭安排易，出驾鸡栖受用贫。
却笑曹瞒遗令侈，黔娄殓不待衣巾。
宿龙华山中寂然无一人方丈前梅花盛开月下独
陆游（宋代）

梅花如高人，枯槁道愈尊。
君看在空谷，岂比倚市门，我来整冠佩，洁斋三沐熏，亦思醉其下，燕惰恐渎君。
敬抱绿绮琴，玄酒挹古樽。
月明流水间，一洗世浊昏。
摹写香与影，计君已厌闻。
老我少杰思，尚喜非陈言。
访林居士
郭祥正（宋代）

门无车马绿生苔，今日轩窗为我开。邂逅同为方外客，得携筇杖等閒来。
喜迁莺·宿莺啼
冯延巳（五代）

宿莺啼，乡梦断，
春树晓朦胧。
残灯吹烬闭朱栊，
人语隔屏风。
香已寒，灯已绝，
忽忆去年离别。
石城花雨倚江楼，
波上木兰舟。
杂记草木九首 其三 扶留
朱熹（宋代）

根节含露辛，苕颖扶楥绿。蛮中灵草多，夏永清阴足。
己亥十月晦大雷雨
戴炳（宋代）

舛运频年见，忧时百虑灰。入冬常苦雨，昨夜又轰雷。

土烂麦难种，虫伤菜失栽。儿童不解事，喜报海棠开。
次韵马参谋蒋山开堂饭素
叶梦得（宋代）

邂逅聊凭法供真，兹山谁谓我非邻。相追更喜同枝策，得意遥非了斲轮。

幽事要须尘外侣，好诗仍借镜中人。归来袖里传新句，惊放岩花作小春。
舟中四咏 其四 黄犬
唐之淳（明代）

花畔偷眠日，芦边惯吠星。寄书多不达，烦尔到华亭。
点绛唇（奉酬富季申）
李弥逊（宋代）

翦翦疏花，托根宛在长松底。蔓柯相倚。便有凌霄志。

丹凤忽来，柯队迎秋起。留无计。待公归侍。重与分红翠。
送魏介之江西提点
范仲淹（宋代）

旌旗如火浪如鸥，一路春城次第游。
江上高楼欲千尺，便從今日望归舟。
豫章十咏 其五 铁柱仙踪
胡俨（明代）

非铁亦非石，屹然方沼中。本因驱罔象，谩说是凫翁。

鸡犬携家远，蓬莱有路通。千秋万岁后，八索着神功。
又画
徐庸（明代）

山雨初晴虎迹多，渡头倚日奈愁何。急呼渔艇求相济，彼岸无遥亦易过。
题金华徐伯光义聚规约
徐元杰（宋代）

每慨人无善后图，荡然家检亦何疎。
眼前漫不知由己，身后谁能管得渠。
喜见双溪今轨范，更绵一脉古诗书。
了知斯聚更斯义，散及宗枝广义居。
还通上人卷
王之道（宋代）

格清词苦与谁论，攜绕钱塘给事坟。
所得岂容人继和，朗吟应被鹤听闻。
月轮冷照千岩雪，霞片轻装万叠云。
投向吾庐卜知己，拟将诗草为师焚。
发松滋雨次宜都
包世臣（清代）

汉阳越江陵，千里郊原荡。松滋一夜雨，洗出万青嶂。

成邱更严壑，接武变偃仰。初讶入谷底，忽觉出云上。

峰矗排云危，江流搣谷踢。峭堑行心怵，蹴舆人怆。

终朝苦泥滑，亭下复霖涨。局身儿成翁，散蹄马亡壮。

惨澹湿烟澄，隐见陆成张。候馆人皆疲，指呼神不旺。

一雨山行艰，半日物力创。况怀兵革交，终夜心悢悢。
十二夜中宵风雨如晦梦回口占
郭之奇（明代）

厌见鱼龙舞，愁从蛱蝶翩。笙歌归篥管，云幕掩鞦韆。

虽遇良宵归，应知乐事偏。张鳌谁共赏，立马自相传。

万户销星彩，千门避火延。斋场临瓦砾，法鼓竞喧阗。

碧落方虚冷，勾芒或徙迁。人间俱寂寞，羁馆合沉绵。

难贳烘春酒，兼无买月钱。不须灯久照，翻畏影侵眠。

梦入华胥远，神依疑阙旋。忽疑开九阖，犹许揖群仙。

长跽为天问，支颐令我还。惊魂回枕上，风雨正潇然。
明融
杨简（宋代）

妙妙融明乐未央，山川人物献文章。
纵横组织无边巧，变化委蛇不可商。
北麓林塘秋塘莹，南山景气晓苍茫。
欲吟无句方徐步，忽报相从注早香。
嘉泰三年皇后册宝十三首 其五
郊庙朝会歌辞（宋代）

日薰椒屋，云霭璧门。有华瑞节，来自帝阍。统天惟乾，合德者坤。

我龙受之，福禄永繁。
董娇饶
宋子侯（两汉）

洛阳城东路，桃李生路旁。
花花自相对，叶叶自相当。
春风东北起，花叶正低昂。
不知谁家子，提笼行采桑。
纤手折其枝，花落何飘飏。
请谢彼姝子，何为见损伤。
高秋八九月，白露变为霜。
终年会飘堕，安得久馨香。
秋时自零落，春月复芬芳。
何如盛年去，欢爱永相忘。
吾欲竟此曲，此曲愁人肠。
归来酌美酒，挟瑟上高堂。
次韵蒲左丞游虎丘十首 其二
朱长文（宋代）

扫石扪萝向上行，门前坐见白云生。应思梦得多佳趣，独宿楼中待月明。
秋夜雨·吴翁里第还巾角
吴潜（宋代）

吴翁里第还巾角。不妨天地席幕。家僮归报道，快酿酒、休教醨薄。相逢聚散应搔首，且趁时、一笑为乐。人世大都护落。更莫问、是非今昨。
盛云浦集客文文水张王屋独不见召旬日后以文水原韵索和书此嘲之
何良俊（明代）

拙贻堂上题诗客，尽日穷吟作么声。闲杀青溪老居士，冶城东畔不教行。
喜晴
韩淲（宋代）

喜晴方且启柴门，忽有人来倒一樽。只道久閒常荡荡，不知小醉已昏昏。
谢吕令子卿雪中遣人惠酒初令人置酒于祝舜俞
王洋（宋代）

也知谋醉胜谋闲，户小都忘满腹悭。
晚得麹生投老伴，长邀玉友访空山。
初贪雪里香宜倍，忽报瓶中酒自还。
全胜朱提双饮盏，亲教从事送酡颜。
土门晚泊
林光（明代）

归袂飘飘举，轻帆冉冉来。幽花封岸觜，白日照沙堆。

旷志酬千古，虚怀贮一杯。平生双短鬓，何处洗尘埃。
又次韵答之十首 其八
释德洪（宋代）

云林一坞正寥寥，不把清閒负圣朝。岁晚追随真可画，行人明日马萧萧。
高阳台 和若绮妹咏菊
张绉英（明代）

淡月帘栊，轻阴篱角，一枝欲擅秋光。倩影欹风，谁怜三径幽芳。

梅英销尽春如梦，恰亭亭、独傲清霜。记年时、香袅云鬟，酒泛瑶觞。

天涯回首空怊怅，纵凭高凝睇，云树苍苍。却羡清吟，心情耐得凄凉。

秋深一例萧萧雨，恐相逢、错认啼妆。更消它、几度凉飙，几度斜阳。
赠易学李所翁
张翥（元代）

易学如翁近所无，蔼然声问动江湖。蓍龟凶吉占如繇，爻象纵横画有图。

三卷秘书传句曲，百钱卜肆隐成都。相逢欲问平生事，何惜春醪满眼沽。
老僧
郑綮（唐代）

日照四山雪，老僧门未开。冻瓶黏柱础，宿火陷炉灰。

童子病归去，鹿麑寒入来。斋钟知渐近，枝鸟下生台。
公退三首 其一
苏籀（宋代）

披文不释遗编慕，耽禄终惭远贿称。劫劫抗尘非胜趣，寥寥出世有真乘。

转头值寓无穷极，措足虚邪粗可胜。管晏空忧觉先物，未须薄薛与卑滕。
独游富阳普照寺
苏轼（宋代）

富春真古邑，此寺亦唐余。
鹤老依乔木，龙归护赐书。
连筒春水远，出谷晚钟疏。
欲继江潮韵，何人为起予。
仲益约游延庆不至作此戏之
邹浩（宋代）

出门无他岐，一径指山麓。馀寒弄晴阴，淅沥散轻玉。

我仆亦赏心，我马亦飞肉。回首幕中英，文书正拘束。
闻倪尚书赴诏
王迈（宋代）

老倪昔以戆去国，时无一语为王留。自从医国失扁鹊，民之瘼矣矧可瘳。

满朝争慕舌为柔，忍耻戴天事世仇。间有一念及王事，祇能低头效楚囚。

汉家朝得一汲直，淮南即日干戈休。夷甫清谈倡薄俗，坐视平陆沉神州。

残寇六年污京汴，群鱼假息釜中游。陛下至仁一南北，天假机会忍不投。

顾盼左右求所倚，张仲孝友吾故侯。亟下一纸起高卧，明堂一柱清庙球。

书生闻诏喜不寐，江左有人吾何忧。翻思死者不可生，谁为中兴壮其猷。

未必军中有老范，且乞王所容居州。
钱陈柳边权惠阳教
赵必象（宋代）

豪气元龙习未除，扁舟撑月过丰湖。
饭虽不足犹携鹤，累既无多合载书。
野客惯曾怜郑老，诸公何敢薄相如。
江湖交旧如垂问，为道衰颓只故吾。
次江州王知府叔坚韵 其一
张孝祥（宋代）

说河不救痴儿渴，砥柱乃障颓波流。庾公楼中三昧手，何时归侍殿西头。
伤老
姜特立（宋代）

老翁足力弱，踉蹡如小儿。须杖乃能行，动步忧攲危。

发秃生细毛，正似出胎时。忽复长儿齿，辅车两相依。

还童既无术，衰谢乃其宜。载念天地间，八十者几希。

如我真幸民，何必暗伤悲。且饮北海酒，自吟东老诗。
过淮
李昭玘（宋代）

东风吹雨过淮滨，草木精神一番新。雁起沙堤烟隔水，寺藏松崦塔招人。

荡胸长忆江湖月，眯眼曾嫌京洛尘。谁道南来少知识，向人修竹特相亲。
句
胡君防（宋代）

避世一岁士，传家三诏书。
偈颂一百二十三首 其五十七
释祖钦（宋代）

父母未生前，毕竟是什么。当体没踪由，求之即蹉过。

不蹉过，南北东西岂非我。
次韵陈元述见寄谢茶
葛立方（宋代）

露窠那畏主林神，小摘筠篮手自亲。
旋转注汤云作脚，缤纷出磨麴为尘。
睡魔已战三竿日，诗社聊尝一信春。
不把膏油涂首面，要须色裹认天真。
杜宇
刘子寰（宋代）

鲜鲜纹绶变毛衣，帝蜀繁华梦亦非。大好家居君不惜，到今飘泊更思归。
王氏能远楼
范梈（元代）

游莫羡天池鹏，归莫问辽东鹤。
人生万事须自为，跬步江山即寥廓。
请君得酒勿少留，为我痛酌王家能远之高楼。
醉捧勾吴匣中剑，斫断千秋万古愁。
沧溟朝旭射燕甸，桑枝正搭虚窗面。
昆仑池上碧桃花，舞尽东风千万片。
千万片，落谁家？愿倾海水溢流霞。
寄谢尊前望乡客，底须惆怅惜天涯。
漫兴
萨都剌（元代）

去岁干戈险，今年蝗旱忧。关西归战马，海内卖耕牛。

元老知谁在，孤臣为尔愁。西风吹短发，落日倦登楼。
任仲微阅世亭
张耒（宋代）

志士抱奇策，常苦不得伸。
及其利害出，倏已亡其人。
今古同此恨，愚智竟谁分。
哀哉老任公，英魄久已沦。
惟余亭下柏，阅世盘深根。
纷纷凡草木，几变秋与春。
朝菌与蟪蛄，尽死我独存。
任公不及见，见其贤子孙。
请君利斯奇，仍复大其门。
安源院
何异（宋代）

施田乐贰卿，读书吴吏部。
石迹犹可寻，青山亦如故。
春深笋蕨香，岁熟仓箱富。
坐久遂忘归，更问钟山路。
念奴娇（己酉振鹭驿和黄茶坡韵）
李曾伯（宋代）

浮生如寄，叹征尘驱我，担簦西去。烟嶂云屏相迎送，几幅鹅溪缣素。浑汗流金，饮冰漱玉，桃叶呼前渡。若将有意，道傍一鹭延伫。

细读壁上龙蛇，太丘笔在，更著茶坡句。樽酒十年今白发，不改江流东注。胜概难逢，旅怀易动，信美非吾土。恨无六翮，长风万里高举。
放鱼
王安石（宋代）

捉鱼浅水中，投置最深处。
当暑脱煎熬，翛然泳而去。
岂无良庖者，可使供七箸。
物我皆畏苦，舍之宁啖茹。
寄题蒋封州三径堂堂本在丹阳后避地四明再创
林季仲（宋代）

三径开从蒋兖州，至今孙子亦风流。
钩帘虽对鄮山月，闻笛应风京口秋。
往事漫劳书咄咄，余生只合赋休休。
问君办得蓑衣否，便好相随上钓舟。
宿黄藤驿
李纲（宋代）

古驿号黄藤，休鞍夜已灯。溪寒水清浅，山瘦石棱层。

豪客路方阻，岁寒阴始凝。开怀惟仗酒，独酌醉瞢腾。
秋怀二首 其一
曾巩（宋代）

流水寒更澹，虚窗深自明。褰帷远钟断，拥褐晨香清。

油然素心远，缅彼外物轻。因时固有应，在理复何营？

隐几公事退，卷书坐南荣。以兹远尘垢，何异山中情？
示瞿上人
释居简（宋代）

黄面瞿昙不姓瞿，检寻姓纂可曾书。叮咛梵志尼犍子，识我胸前卐字无。
偈颂三十四首
释如净（宋代）

船无底，米无粒，
积岳堆山，洪波直入。
恁麽归来得自由，清凉门下尽点头。
过杨驸马亭子
钱起（唐代）

衣冠在汉庭，台榭接天成。彩凤翻箫曲，祥鳣入馆名。

歌钟芳月曙，林嶂碧云生。乱水归潭净，高花映竹明。

退朝追宴乐，开阁醉簪缨。长袖留嘉客，栖乌下禁城。
寄兴化黄主簿杞
贺铸（宋代）

何准第五不足称，黄童无双非自名。
卑栖鸾凤安初仕，葆练龙虎希长生。
明月高吟紫芝曲，红尘先老白云兄。
莫辞一力走三舍，遽未能来频寄声。
哭矩斋先生
丘葵（宋代）

早悟官为祟，晚将家付儿。公今成佛去，仆尚是人猗。

柿叶收遗墨，梅花忆赠诗。自嫌闻道晚，有泪哭先师。
礼武台坐化僧
陈师道（宋代）

至人本无心，起灭因众缘。
化尽悲愿在，留形此台颠。
闻名与致敬，获福皆无前。
千年一钵水，宿疾几人痊。
骁雄兖州军，马步余数千。
一呼可摧山，四合如垂天。
老幼十八村，顷刻理无全。
哀鸣寄香火，毁塔投其塼。
盛怒忽惊奔，如有所见然。
等观同一子，岂特此所怜。
我来已再见，童稚亦虔虔。
发火触暗室，青灯已娟妍。
始读壁间碑，妙力隐不传。
颇恨语未工，安得笔如椽。
归路云月黑，涛波隔长川。
溪翁停舟待，相唤声相连。
解缆风泊岸，中流水入船。
欹侧脚不停，竟脱蛟鱼涎。
兴坏如有待，适当使君贤。
定能选妙士，拂尘起熏烟。
昔承灵山嘱，早契少林禅。
丐我一片石，并刻维摩篇。
醉眠亭
关景山（宋代）

贫饶北海杯中物，静胜长安市上眠。
乱地春风吹不醒，功成合与酒为仙。
遣心四首
苏泂（宋代）

西风飒飒动蒿莱，江上芦花似雪开。
甚喜茅斋清睡熟，却忧边面有尘来。
送别友人
陶益（明代）

出饯日将午，长途秋正清。山城临水见，野鸟向人鸣。

别泪双行下，去帆五两轻。赠言吾独拙，难悉故交情。
十月六日晚登大安门楼望雪山
陆深（明代）

岁晚天空旭日晴，雪山当面始分明。登临到我元无约，风景于人似有情。

楼阁欲从千里见，云烟谁借一朝清。不知地位高多少，瑶树琪花近五城。
太常山
董渊（明代）

势凌筹谷接苍苍，十二交龙绣作裳。
虎豹关中千树色，凤凰池上万花香。
白云路隔青云暮，金涧泉通玉涧凉。
圣代君臣忻际会，安知磐石镇无疆。
秋夕城闉纳凉
吴旦（明代）

同游冠盖晚相招，泽国山川正泬寥。官阁迥临秦代垒，女墙斜带越江潮。

流萤草短风先入，绕鹊枝长露易飘。多少高楼人不寐，碧天凉月夜吹箫。
题酒家壁
陆游（宋代）

明主何曾弃不才，书生飘泊自堪哀。
烟波东尽江湖远，云栈西堪陇蜀回。
宿雨送寒秋欲晚，积衰成病老初来。
酒香菰脆丹枫岸，强遣樽前笑口开。
将之吴越鸯秦中知己
宋登春（明代）

寒亭袅袅紫兰枝，曲池两两鸳鸯羽。鸳鸯飞去兰池空，青山一鸯隔千里。

秦娥抱瑟歌阳春，□□□酒照离人。酒清弦□苦，肠断不堪闻。

我有相思曲，歌竟恐忧君。明朝又向东吴去，含情结思满秦云。
草堂
苏庠（宋代）

笛弄松江明月，蓑披笠泽归云。若话青霄快活，五侯何处如君。
檄充晋康考官舟行薄暮霞光与水相映缅怀诸幕
曾丰（宋代）

水作琉璃碧，霞为琥珀红。
因依光迭射，毕竟色俱空。
鼓楫乘秋气，掀篷纳晚风。
长教凉似许，判得住南中。
李少卿宅蔷薇
王韦（明代）

柔香弱蔓不胜寒，十二围屏锦绣攒。
秦殿晓妆俱窈窕，习家春事未阑珊。
怜将清奏愁中听，竞折高枝醉后看。
好待诗成酬胜赏，东风休遣露华干。
仿元遗山论诗绝句 其十一
王昌麟（清代）

台阁新编说武功，桃花温树媚春风。谁知大手输燕国，关塞文章老愈工。
四安道中
张耒（宋代）

地平弥望水，舟稳满帆风。
黄叶新霜后，青山落照中。
封疆天象别，风俗岛夷同。
黯黯危桥夜，疏灯照闭蓬。
望微水
张嵲（宋代）

平原莽苍浮轻霭，白昼柴门亦自扃。
篱外水波光灭没，林边山岫远青冥。
如何隐几终朝看，不及寒窗静夜听。
听水看山朝复暮，那知白发渐星星。
秋兴八首追和杜老
王之道（宋代）

巉岩石壁半欹斜，茅栗丛中菊渐华。
风里断鸿书还草，山头飞叶汉浮槎。
柂楼索莫吟秋笛，戍火青荧咽暮笳。
争似渔翁最萧散，晚来和月卧芦花。
有客不为赋
徐积（宋代）

有客不为赋，而乃求荣阶。是犹适吴楚，却背东西来。

孟郊从进士，闻者徒相咍。退之发已秃，知己其谁哉。

余独谓不然，此事何足哀。但恐子之道，未足为奇侅。

子歌坚诚好，不为利所回。得则为颜氏，失则为隤懒。

为子歌一阕，为子酌一杯。余歌为尔宜何歌，余闻日月如飞梭。

但忧其道不到古，穷通之事余如何。
与元居士青山潭饮茶
灵一（唐代）

野泉烟火白云间，坐饮香茶爱此山。

岩下维舟不忍去，青溪流水暮潺潺。
第十七国师塔样颂
释义青（宋代）

古塔涌圣迷，云笼龙凤失。香风半夜沉，实殿无知识。
透碧霄
查荎（宋代）

舣兰舟。十分端是载离愁。练波送远，屏山遮断，此去难留。

相从争奈，心期久要，屡更霜秋。叹人生、杳似萍浮。

又翻成轻别，都将深恨，付与东流。

想斜阳影里，寒烟明处，双桨去悠悠。爱渚梅、幽香动，须采掇、倩纤柔。

艳歌粲发，谁传馀韵，来说仙游。念故人、留此遐洲。

但春风老后，秋月圆时，独倚西楼。
吴王小女
干宝（魏晋）

吴王夫差小女，名曰紫玉，年十八，才貌俱美。童子韩重，年十九，在道术，女悦之，私交信问，许之为妻。重学于齐、鲁之间，临去，属其父母，使求婚。

王怒，不与女。女结气死，葬阊门之外。

三年，重归，诘其父母。父母曰：“大王怒，女结气死，已葬矣。”重哭泣哀恸，具牲币往于墓前。玉魂从墓中出，见重，流涕谓曰：“昔尔行之后，令二亲从王相求，度必克从大愿，不图别后遭命，奈何。”玉乃左顾，宛颈而歌曰：

南山有乌，北山张罗。乌既高飞，罗将奈何？意欲从君，谗言恐多。悲结生疾，没命黄垆。命之不造，冤如之何？

羽族之长，名为凤凰。一日失雄，三年感伤。虽有众鸟，不为匹双。故见鄙姿，逢君辉光。身远心近，何尝暂忘！

歌毕，欷(吁)流涕，不能自胜，邀重还冢。 重曰：“死生异路，惧有尤愆，不敢从命。”玉曰：”死生异路，吾亦知之。然今一别，永无后期，子将畏我为鬼而祸子乎？欲诚所奉，宁不相信？”重感其言，送之还冢。 玉与之饮宴，留之三日三夜，尽夫妇之礼。临出，取径寸明珠以送重，曰：“既毁其名，又绝其愿，复何言哉！愿郎自爱。若至吾家，致敬大王。”

重既出，遂诣王，自说其事。王大怒曰：“吾女既死，而重造讹言，以玷秽亡灵。此不过发冢取物，托以鬼神。”趣收重。重走脱，至玉墓所，诉之。玉曰：“无忧，今归白王。”

王妆梳，忽见玉，惊愕悲喜，问曰：“尔缘何生？”玉跪而言曰 ：“昔诸生韩重来求玉，大王不许。玉名毁义绝，自致身亡。 重从远还，闻玉已死，故赍牲币，诣冢吊唁。感其笃终，辄与相见，因以珠遗之。不为发冢，愿勿推治。”夫人闻之，出而抱之，玉如烟然。
古意二首 其一
崔国辅（唐代）

玉笼薰绣裳，著罢眠洞房。不能春风里，吹却兰麝香。
寄坏庵
释居简（宋代）

坏庵老牛老捏疆，刚把虚空立疆界。不知烧作一聚灰，问云此疆坏不坏。

今犹不死亦不烧，掩息弗与生同条。苕溪清印故山月，一点灵犀通夜遥。

倒刹拈花各三昧，会底不知渠不会。珊瑚树林日杲杲，东倒何妨复西擂。
贺新郎（陪广帅方右史登越台）
李公昴（宋代）

绣谷流明帜。稳飞舆、茵柔草碧，盖欹松翠。遨首意行穷绝顶，彩盖千年胜地。远峰断、莽苍烟水。护日晴云收午暑，飒长风、振叶生秋思。笼雾炷，飘霞袂。

清明官府歌棠芾。且萧闲事外，下看玉城珠市。山色骄人逢此客，尘尾霏霏露碎。一笑又、羊衔新穗。田野欢声和气合，唤觥船、猛为鱼占喜。谁会得，醉翁意。
戏赠梁启超
夏曾佑（清代）

不见佞人三日了，不知为佞去何方。春光如此不游赏，终日栖栖为底忙。
和陈长卿五人同集韵
王洋（宋代）

受廛均宅亩，寸矩渐经营。湖泛轻舟遁，峰排老岫嵘。

牧之推上轻，吏部绝心兵。列爵分全服，和声奏大庭。

暂辞侯马贵，聊抚帝弦清。黍在谷为重，鸡缘德胜鲭。

无功须满斗，仲雅计全升。顾我穷难送，如公福正荣。

惠施书已富，陵也句初鸣。径醉相逢乐，亡聊一洗平。
和秦寿之题黄州郡楼
王之道（宋代）

西北张霞绮，东南漾月波。
登临筇作马，吟咏笔翻河。
思与苍霞远，情同白水多。
新诗清且丽，标致压阴何。